ཞེས་པ་དགུང་གྲངས་དྲུག་པ་བཞེས་སྟེང་ནས་རིམ་བཞིན་དུ་རྩ་བའི་བླ་མ་བོན་བརྒྱ་གྲུབ་དབང་ནམ་མཁའ་རྒྱལ་མཚན་གྱི་དྲུང་དུ་ཡོན་ཏན་ཀུན་གྱི་གཞི་མ་ཡི་གེ་ཚེག་འདེད་དང་འབྲི་ཀློག་ཐམས་ཅད་ཚེགས་མེད་དུ་མཁྱེན་རྟོགས་བྱུང༌ཞིང་གཡུང་དྲུང་བོན་གྱི་བསྟན་པའི་འཇུག་སྒོ་སྐྱབས་འགྲོའི་སྡོམ་པ་ཞུས་ཤིང་སྔོན་འགྲོ་བསགས་སྦྱང་གི་རིམ་པ་ཉམས་སུ་བླངས།ཞོར་དུ་ཞང་བོད་བརྡ་སྤྲོད་རིག་པའི་གཞུང་ལུགས་སུམ་རྟགས་དག་གསུམ་བཅས་ལ་ཡང་སྦྱངས་པ་དཔྱིས་ཕྱིན་དང༌།དེ་མིན་རྩ་རྒྱུད་གསང་བ་བསེན་ཐུབ་དང༌།གསང་སྔགས་དོན་རྒྱུད་ཆེན་མོ།ཀུན་བཟང་ཉམས་ལེན་ལྔ་སྐོར།ཡི་དམ་དབལ་གསས་ཀྱི་འགྲེལ་བ།གསང་སྔགས་བསྐྱེད་རྫོགས།ཟབ་མོ་གཅོད་གདམས།གསང་སྔགས་སེམས་རྒྱུད་སྡེ་ཁྲིད་སོགས་སྨིན་བྱེད་ཀྱི་དབང་དང༌གྲོལ་བྱེད་ཀྱི་ཁྲིད།རྒྱབ་བརྟེན་གྱི་ལུང༌།སྙན་བརྒྱུད་ཀྱི་མན་ངག་སོགས་རྒྱུད་སྡེ་སྒྲུབ་སྐོར་མང་པོའི་ལུང་ལ་གསན་བསམ་གནང་།